b"\n_START_ARTICLE_\nHorezm\n_START_PARAGRAPH_\nHorezm (tudi Horezem in Kvarizem) je bila pokrajina ob spodnjem toku Amu Darje ju\xc5\xbeno od Aralskega jezera v dana\xc5\xa1njem Uzbekistanu, Tad\xc5\xbeikistanu, Turkmenistanu in severnem Iranu. Proti zahodu je preko planote Ust-Urt verjetno segala vse do obale Kaspijskega jezera. Proti jugu je mejila na Veliki Horasan, na jugo vzhodu na Kangd\xc5\xbeu in Sogdijsko Transoksanijo, na severu na kraljestvo Alanov, na severo vzhodu pa na kraljestvo Hunov. Glavno mesto je bil Keneurgen\xc4\x8d (Stari Urgen\xc4\x8d). V 17. stoletju so glavno mesto prenesli v Hivo in Horezm je postal znan kot Hivski kanat.\n_START_SECTION_\nImena in etimologija\n_START_PARAGRAPH_\nHorezm je bil zan tudi kot Chorasmia, Khwarezmia, Khwarizm, Khwarazm, Khorezm, Khoresm in Khorasam. Arabski geograf Jakut al-Hamavi je v svojem delu Mu'jem al-baladan napisal, da je ime \xc2\xbbKhwarezm\xc2\xab\xc2\xa0sestavljeno iz perzijskih besed \xc2\xbbKhwar\xc2\xab\xc2\xa0(\xd8\xae\xd9\x88\xd8\xb1) in\xc2\xa0\xc2\xbb-razm\xc2\xab\xc2\xa0(\xd8\xb2\xd9\x85) in se nana\xc5\xa1a na kuhano ribje meso, ki je bilo glavna hrana tukaj\xc5\xa1njih prebivalcev. _NEWLINE_C. E. Bosworth se s to trditvijo ne strinja in pravi, da (\xd8\xae\xd9\x88\xd8\xb1) pomeni \xc2\xbbSonce\xc2\xab, (\xd8\xb2\xd9\x85) pa \xc2\xbbZemljo\xc2\xab. Sestavljenka torej pomeni \xc2\xbbde\xc5\xbeela, v kateri vzhaja sonce\xc2\xab. Bolj natan\xc4\x8dna bi lahko bila iranska sestavljenka iz besed \xc2\xbbkhwar/khar\xc2\xab, ki pomeni \xc2\xbbnizek\xc2\xab\xc2\xa0in \xc2\xbbzam/zem\xc2\xab, ki pomeni \xc2\xbbzemljo, de\xc5\xbeelo\xc2\xab. Pomenila bi torej \xc2\xbbni\xc5\xbeavje\xc2\xab\xc2\xa0in Horezm je resni\xc4\x8dno najni\xc5\xbeji del osrednje Azije, \xc4\x8de izvzamemo Kaspijsko jezero na skrajnem zahodu. Razli\xc4\x8dice besed khwar/khar/khor/hor se pogosto uporabjajo tudi v Perzijskem zalivu za ravnice in zalive, ki jih zaliva plima in mo\xc4\x8dvirja, na primer Khor Musa, Khor Abdallah, Hor al-Azim, Hor al-Himar itd. Ime se pojavlja tudi v ahamenidskih napisih kot \xc2\xbbHuvarazmi\xc5\xa1\xc2\xab\xc2\xa0in pomeni del Perzijskega cesarstva. \xc4\x8ce izvzamemo obdobje Partov in Selevkidov, ko so Horezmu vladali lokalni vladarji, je bil Horezm vse do leta 1878, ko je celotno ozemlje zasedla carska Rusija, politi\xc4\x8dno bolj ali manj sestavni del Perzije: kot satrapija, zdru\xc5\xbeenje kanatov, sestavni del Velikega Horasana ali samo provinca. Horezm je vedno spadal in \xc5\xa1e spada v perzijski kulturni krog._NEWLINE_Mnogo strokovnjakov meni, da se stara avestska besedila \xc2\xbbArijaneh Vaed\xc5\xbee\xc2\xab\xc2\xa0oziroma \xc2\xbbIran vid\xc5\xbe\xc2\xab\xc2\xa0nana\xc5\xa1ajo prav na Horezm. Ti viri trdijo, da je dolgoletno glavno mesto Horezma Stari Urgen\xc4\x8d pravzaprav\xc2\xa0\xc2\xbbUrva\xc2\xab, osma de\xc5\xbeela Ahura Mazde, ki se v pahlavijskih besedilih omenja kot Vendidad. Kakor koli \xc5\xbee, Michael Witzel, raziskovalec zgodnje indo-evropske zgodovine, je prepri\xc4\x8dan, da je bil Iran vid\xc5\xbe v dana\xc5\xa1njem Afganistanu, njegovi severni deli pa so bili del Horezma oziroma Velikega Horasana. Nekateri drugi strokovnjaki se s tem ne strinjajo. Zgodovinar Elton L. Daniel z Univerze Havajev je prepri\xc4\x8dan, da je bil Horezm prvotna domovina Avestov, Dehkoda pa Horezm imenuje \xc2\xbb\xd9\x85\xd9\x87\xd8\xaf \xd9\x82\xd9\x88\xd9\x85 \xd8\xa2\xd8\xb1\xdb\x8c\xd8\xa7\xc2\xab\xc2\xa0- \xc2\xbbzibelka arijskih plemen\xc2\xab.\n_START_SECTION_\nZgodnja zgodovina\n_START_PARAGRAPH_\nTolstov (1907-1976), vodja sovjetske arheolo\xc5\xa1ko-etnografske odprave v Horasan leta 1945-1948, v svoji knjigi Stari Horezm (Moskva 1948) trdi, da so bili prvi prebivalci tega podro\xc4\x8dja Huriti iz trans kavka\xc5\xa1ke Iberije in besedo \xc2\xbbHorezm\xc2\xab\xc2\xa0razlaga kot \xc2\xbbde\xc5\xbeela Hurijcev\xc2\xab. Prva znana vladarja sta bila Sijavus v 7. stoletju pr. n. \xc5\xa1t. in Aurvat-Aspa iz pribli\xc5\xbeno 6. stoletja pr. n. \xc5\xa1t. Podatki niso povsem zanesljivi, ker je datiranje zelo te\xc5\xbeavno. Najzgodnej\xc5\xa1i prebivalci so bili vsekakor iranskega porekla in so govorili vzhodno iranski horezmski jezik. Slavni znanstvenik al-Biruni, po poreklu iz Horezma, je v svojem delu Athar ul-Bakijah (\xd8\xa7\xd9\x84\xd8\xa2\xd8\xab\xd8\xa7\xd8\xb1 \xd8\xa7\xd9\x84\xd8\xa8\xd8\xa7\xd9\x82\xd9\x8a\xd8\xa9 \xd8\xb9\xd9\x86 \xd8\xa7\xd9\x84\xd9\x82\xd8\xb1\xd9\x88\xd9\x86 \xd8\xa7\xd9\x84\xd8\xae\xd8\xa7\xd9\x84\xd9\x8a\xd8\xa9) na strani 47 zapisal:\xc2\xa0\xc2\xbbO\xc4\x8detje [predniki] Horezmijcev so bili po poreklu iz [pokrajine] Perzije.\xc2\xab_NEWLINE_Drugi geografi, na primer Istahkri v knjigi Al-masalik wa al-mamalik, omenjajo Horezm kot del Horasana in Transoksanije.\n_START_SECTION_\nKlasi\xc4\x8dno obdobje\n_START_PARAGRAPH_\nV obdobju Ahemenidov je Horezmu in vzhodnima provincama Baktriji in Karmaniji vladal Smerdis/Bardiya. Perzijski pesnik Ferdowsi v svojem epu \xc5\xa0ahname pogosto opisuje perzijski mesti Afrasiab in \xc4\x8ca\xc4\x8d._NEWLINE_Ko je kralj Horezma leta 328 pr. n. \xc5\xa1t. ponudil zavezni\xc5\xa1tvo Aleksandru Velikemu, ga gr\xc5\xa1ki in rimski biografi prikazujejo kot nomadskega kralja ob\xc5\xa1irne pu\xc5\xa1\xc4\x8dave. Sodobni ruski arheologi 20. stoletja so odkrili, da je bilo kraljestvo stabilno in centralizirano in da so se vzhodno od Aralskega jezera ukvarjali s poljedelstvom. Kraljestvo je bilo obkro\xc5\xbeeno z nomadi iz osrednje Azije, \xc5\xa1\xc4\x8ditila pa ga je vojska oklepljenih konjenikov. Bilo je najmo\xc4\x8dnej\xc5\xa1e kraljestvo severo zahodno od Amu Darje, ki se je v anti\xc4\x8dnih \xc4\x8dasih imenovala Oxus. Kraljevi odposlanci so ponudili Aleksandru Velikemu, da bi njegovo vojsko vodili proti svojim nasprotnikom na zahod proti Kaspijskem jezeru in \xc4\x8crnem morju, vendar je Aleksander ponudbo odklonil._NEWLINE_Med vladanjem dinastij Arsakidov in Selevkidov je bil Horezm ve\xc4\x8dinoma neodvisen, med vladanjem Bahrama II. pa je bil s sosednjo Baktrijo del Sasanidskega imperija. Jakut al-Hamavi pravi, da je bil Horezm celo regionalno sredi\xc5\xa1\xc4\x8de sasanidskega imperija. Ko govori o pred-islamskem Horezmskem kanatu ali Horezmskem emiratu ali celo o Horezmskem imperiju, prav gotovo govori o Horezmu kot delu Iranskega (Perzijskega) cesarstva, tako kot pravita tudi al-Biruni in Ibn Khordadbegh. Perzijska pisava pahlavi, ki so jo uporabljali v perzijski dr\xc5\xbeavni upravi, je skupaj s staro perzijskim jezikom prodrla tudi v Horezm in v 2. stoletju n. \xc5\xa1t. slu\xc5\xbeila kot prva lokalna pisava. Horezmski \xc5\xa1ahi, med njimi Ala ad-Din Teki\xc5\xa1 (1172-1200), so vse svoje dokumente, tako upravne kot splo\xc5\xa1ne, pisali v perzijskem jeziku, kar potrjuje al-Birunijeve trditve.\n_START_SECTION_\nSrednji vek\n_START_PARAGRAPH_\nAl-Biruni pravi, da je na tem ozemlju od 4. do 8. stoletja n. \xc5\xa1t. vladala dinastija Afrigidov. Uporni\xc5\xa1ko kraljestvo okrog Hive leta 410 ustanovila avarska plemena, verjetno pod vplivom Heptalitov. Prebivalce so Mad\xc5\xbeari imenovali Hvalisi ali Kalizi po najbolj vzhodnih mad\xc5\xbearskih Kabarih, ki so \xc5\xbeiveli v karpatski Galiciji. Imenovali so jih tudi Khalisioi (gr\xc5\xa1ko) in Hvalis (rusko) in so jih pogosto povezovali s Hazari. Imeli so tudi \xc5\xa1tevilna kitajska imena: Qi\xc3\xa1n, Gu\xc3\xb2l\xc3\xac, H\xc5\xabs\xc3\xacm\xc3\xac, Hu\xc7\x92x\xc3\xban, Hu\xc3\xb2l\xc3\xacx\xc3\xadm\xc3\xadqi\xc3\xa9 in Hu\xc4\x81l\xc3\xa1z\xc7\x90m\xc3\xb3. Zadnje ime je sodobno kitajsko ime Horezma. Etimologija teh imen ni znana, lahko pa bi se nana\xc5\xa1ala na \xc2\xbbkraljestvo ob Aralskem jezeru\xc2\xab ali \xc2\xbbljudstvo Hua\xc2\xab._NEWLINE_Ko je Horezm postal del svilne ceste, je postal znan tudi drugje po svetu in je v razli\xc4\x8dnih jezikih dobil razli\xc4\x8dna imena. _NEWLINE_V poznem 7. stoletju so Horezm osvojili arabski Abasidi. V tem obdobju se je v Horezmu rodil slavni perzijski matematik, ki se je po svoji domovini imenoval Al Horizmi. Nekateri zgodovinarji trdijo, da so bili Horezmijci ljudstvo, ki se bizantinskih virih tistega \xc4\x8dasa imenujejo Halizijci. _NEWLINE_V 11. stoletju je bilo ustanovljeno Horezmsko cesarstvo, ki je v \xc4\x8dasu \xc5\xa1aha Alah al-Din Muhammada II obsegalo celo Perzijo. Okrog leta 1141 je Horezmu zavladal Jel\xc3\xbc Da\xc5\xa1i in ustanovil Karakitajski kanat. V letih 1218-1220 so v osrednjo Azijo vdrli D\xc5\xbeingiskan in Mongoli in uni\xc4\x8dili Karakitajski kanat in Horezmsko cesarstvo skupaj z njegovim glavnim mestom Keneurgen\xc4\x8d.\n_START_SECTION_\nSodobno obdobje\n_START_PARAGRAPH_\nPo prihodu Mongolov je Horezm postal del Jagatajskega kanata. Glavno mesto Stari Urgen\xc4\x8d so obnovili in spet je postalo eno najve\xc4\x8djih in najpomembnej\xc5\xa1ih trgovskih sredi\xc5\xa1\xc4\x8d v osrednji Aziji. Timurlenk je imel Horezm za velikega tekmeca Samarkanda, zato je proti njemu spro\xc5\xbeil pet vojnih pohodov in leta 1388 ponovno popolnoma poru\xc5\xa1il Stari Urgen\xc4\x8d. V tistem \xc4\x8dasu je reka Amu Darja popolnoma spremenila svoj tok in sredi\xc5\xa1\xc4\x8de Horezma so preselili v Hivo. V 16. stoletju je zato postal znan kot Hivski kanat, ki mu je vladala dinastija astrahanskih D\xc5\xbeingisidov._NEWLINE_Med vladavino Petra Velikega so na obre\xc5\xbejih Amu Darje odkrili zlato, isto\xc4\x8dasno pa je carska Rusija hotela odpreti trgovsko pot do Indije. Odpravili so se na oboro\xc5\xbeeno trgovsko odpravo, ki jo je vodil princ Aleksander Bekovi\xc4\x8d-\xc4\x8cerkasov. Odpravo je Hivski kanat odbil._NEWLINE_Carja Aleksander II. in Aleksander III. sta se zelo trudila, da bi ozemlje priklju\xc4\x8dila carski Rusiji, sta takoj na\xc5\xa1la izgovor za voja\xc5\xa1ki pohod: osvoboditi je treba slovanske su\xc5\xbenje v Hivi in prepre\xc4\x8diti nadaljnji lov in tgovino z njimi. Kmalu za tem so se ruski interesi v regiji za\xc4\x8deli kri\xc5\xbeati z enakimi interesi Britanskega imperija in leta 1839 je izbruhnila prva anglo-afganska vojna._NEWLINE_Zaradi ruskega prodiranja v Turkestan, se pravi tudi v Horezm, se je ozemlje Hivskega kanata po\xc4\x8dasi kr\xc4\x8dilo. Kanat je leta 1873 podpisal z Rusijo mirovni sporazum in postal kvazi neodvisen ruski protektorat. _NEWLINE_Ko so v oktobrski revoluciji leta 1917 v Rusiji pri\xc5\xa1li na oblast bolj\xc5\xa1eviki, so na ozemlju nekdanjega Hivskega kanata ustanovili Sovjetsko ljudsko republiko Horezm. Leta 1924 so republiko ukinili in njeno ozemlje razdelili med Turkmensko in Uzbe\xc5\xa1ko sovjetsko socialisti\xc4\x8dni republiko (SSR). _NEWLINE_Obse\xc5\xbeno zgodovinsko ozemlje se je za tem \xc5\xa1e naprej delilo: severni Horezm je postal Uzbe\xc5\xa1ka SSR, zahodni del Turkmenska SSR (leta 1925) vzhodni del pa Tad\xc5\xbei\xc5\xa1ka SSR (leta 1936). Po razpadu Sovjetske zveze leta 1991 so se socialisti\xc4\x8dne republike preimenovale v Uzbekistan, Tad\xc5\xbeikistan in Turkmenistan . Ju\xc5\xbeni Horezm je danes del Irana. Najve\xc4\x8d starih horezmskih mest je v uzbekistanski provinci Xorazm. _NEWLINE_Na ozemlju nekdanjega Horezma danes \xc5\xbeivijo razli\xc4\x8dni narodi: Uzbeki, Karakalpaki, Turkmenci, Perzijci, Tad\xc5\xbeiki in Kozaki."